മോന്സന് തട്ടിപ്പുകേസ്: പണം നല്കുമ്ബോള് സുധാകരനുണ്ടായിരുന്നില്ല, മറ്റ് പല നേതാക്കളെയും കണ്ടിട്ടുണ്ടെന്നും രാജീവ് കൊച്ചി: മോന്സന് മാവുങ്കലുമായി ബന്ധപ്പെട്ട തട്ടിപ്പുകേസില് കെ സുധാകരന് ആശ്വാസകരമാകുന്ന തരത്തില് പരാതിക്കാരന്റെ മൊഴി. ക്രൈംബ്രാഞ്ച് പരാതിക്കാരുടെ ഇന്നത്തെ മൊഴിയെടുക്കല് പൂര്ത്തിയായി. കെ സുധാകരനെ നിരവധി തവണ വീട്ടില് വെച്ച് കണ്ടിട്ടുണ്ടെന്ന് പരാതിക്കാരന് രാജീവ് മാധ്യമങ്ങളോട് പറഞ്ഞു. പണം കൈമാറുമ്ബോള് സുധാകരനെ കണ്ടിട്ടില്ലെന്നും മറ്റ് രാഷ്ട്രീയ പാര്ട്ടി നേതാക്കളെയും മോന്സന്റെ വീട്ടില് വെച്ച് കണ്ടിട്ടുണ്ടെന്നും ഇദ്ദേഹം പറഞ്ഞു. മോന്സന്റെ വീട്ടില് വെച്ച് കണ്ട മറ്റ് രാഷ്ട്രീയ നേതാക്കളുടെ പേരുകള് വെളിപ്പെടുത്താന് രാജീവ് തയ്യാറായില്ല. ഞാന് 1.68 കോടി രൂപ കൊടുത്തിട്ടുണ്ട്. എന്റെയൊരു സുഹൃത്താണ്, ഫണ്ട് ക്ലിയര് ചെയ്യാനുണ്ടെന്നും സഹായിക്കണമെന്നും പറഞ്ഞപ്പോഴാണ് പണം നല്കിയത്. പണം തിരികെ തരാതെ ഒരു വര്ഷം കഴിഞ്ഞു. അതിനാലാണ് പരാതിയുമായി പോയത്. കെ സുധാകരനെ മോന്സന്റെ വീട്ടില് ഒന്ന്രണ്ട് തവണ കണ്ടിരുന്നു. ബന്ധങ്ങള് പറഞ്ഞ് വിശ്വസിപ്പിച്ചും രേഖകള് കാണിച്ച് വിശ്വസിപ്പിച്ചത് കൊണ്ടുമാണ് പണം നല്കിയത്. എല്ലാ രാഷ്ട്രീയ പാര്ട്ടിയിലെയും നേതാക്കളെ മോന്സന്റെ വീട്ടില് വെച്ച് കണ്ടിരുന്നു.അവരുടെ പേരുകള് ഇപ്പോള് വെളിപ്പെടുത്താന് താത്പര്യപ്പെടുന്നില്ല, രാജീവ് പറഞ്ഞു. അതേസമയം മോന്സന്റെ കൊച്ചിയിലെ വീട്ടില് നിന്നും കണ്ടെത്തിയ ആനക്കൊമ്ബ് വ്യാജമാണെന്ന് വനം വകുപ്പിന്റെ പരിശോധനയില് വ്യക്തമായി. ഇത് ഒട്ടകത്തിന്റെ എല്ലാണോയെന്ന് സംശയിക്കുന്നെന്നും വനം വകുപ്പ് റിപ്പോര്ട്ട് നല്കി. ഇവ രാജീവ് ഗാന്ധി സെന്റര് ഫോര് ബയോടെക്നോളജിയിലേക്ക് പരിശോധനയ്ക്ക് അയക്കും. ക്രൈം ബ്രാഞ്ച് സംഘം മോന്സന്റെ ചേര്ത്തലയിലെ വീട്ടിലും ഇന്ന് പരിശോധന നടത്തി. മൂന്നര മണിക്കൂര് സമയം ഉദ്യോഗസ്ഥര് ഇവിടെയുണ്ടായിരുന്നു.